CELEX: 32021R1948
Language: fi
Date: 2021-11-10 00:00:00
Title: Komission täytäntöönpanoasetus (EU) 2021/1948, annettu 10 päivänä marraskuuta 2021, muille kuin verovelvollisille henkilöille ja verovelvollisille niiden arvonlisäverosta vapautetun toiminnan osalta suoritettujen arvonlisäveron palautusten käsittelystä markkinahintaisen bruttokansantulon yhdenmukaistamisesta annetun Euroopan parlamentin ja neuvoston asetuksen (EU) 2019/516 (BKTL-asetus) soveltamiseksi ja komission päätöksen 1999/622/EY, Euratom ja komission asetuksen (EY, Euratom) N:o 116/2005 kumoamisesta (ETA:n kannalta merkityksellinen teksti)

11.11.2021   
               
               
                  FI
               
               
                  Euroopan unionin virallinen lehti
               
               
                  L 398/4
               
            
         KOMISSION TÄYTÄNTÖÖNPANOASETUS (EU) 2021/1948,
         annettu 10 päivänä marraskuuta 2021,
         muille kuin verovelvollisille henkilöille ja verovelvollisille niiden arvonlisäverosta vapautetun toiminnan osalta suoritettujen arvonlisäveron palautusten käsittelystä markkinahintaisen bruttokansantulon yhdenmukaistamisesta annetun Euroopan parlamentin ja neuvoston asetuksen (EU) 2019/516 (BKTL-asetus) soveltamiseksi ja komission päätöksen 1999/622/EY, Euratom ja komission asetuksen (EY, Euratom) N:o 116/2005 kumoamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon markkinahintaisen bruttokansantulon yhdenmukaistamisesta sekä neuvoston direktiivin 89/130/ETY, Euratom ja neuvoston asetuksen (EY, Euratom) N:o 1287/2003 kumoamisesta 19 päivänä maaliskuuta 2019 annetun Euroopan parlamentin ja neuvoston asetuksen (EU) 2019/516 (BKTL-asetus) (1) ja erityisesti sen 5 artiklan 3 kohdan,
         sekä katsoo seuraavaa:
         
                     (1)
                  
                  
                     Arvonlisäveron palautusten käsittely on yksi kysymyksistä, jotka määritellään komission delegoidussa asetuksessa (EU) 2020/2147 (2) sellaisten jokaisessa tarkastussyklissä käsiteltävien kysymysten luettelossa, joiden avulla varmistetaan markkinahintaisen bruttokansantulon, jäljempänä ’BKTL’, tietojen luotettavuus, kattavuus ja vertailukelpoisuus.
                  
               
                     (2)
                  
                  
                     Jotta BKTL-tiedot olisivat luotettavia, kattavia ja vertailukelpoisia, olisi selvennettävä muille kuin verovelvollisille henkilöille ja verovelvollisille niiden arvonlisäverosta vapautetun toiminnan osalta suoritettujen arvonlisäveron palautusten käsittelyn määritelmää.
                  
               
                     (3)
                  
                  
                     BKTL-aggregaattien ja niiden osatekijöiden olisi oltava vertailukelpoisia kaikissa jäsenvaltioissa, ja niiden olisi oltava Euroopan kansantalouden tilinpitojärjestelmän 2010, jäljempänä ’EKT 2010’ (3), asiaan kuuluvien määritelmien ja tilinpitosääntöjen mukaisia.
                  
               
                     (4)
                  
                  
                     Sen vuoksi komission päätös 1999/622/EY, Euratom (4) ja komission asetus (EY, Euratom) N:o 116/2005 (5) olisi kumottava.
                  
               
                     (5)
                  
                  
                     Neuvoston direktiivissä 2006/112/EY (6) käytetään verovelvollisen, muun kuin verovelvollisen henkilön ja verosta vapautetun toiminnan käsitteitä, joita olisi käytettävä myös tätä säädöstä sovellettaessa.
                  
               
                     (6)
                  
                  
                     EKT 2010:ssä ei nimenomaisesti määritellä muille kuin verovelvollisille henkilöille ja verovelvollisille niiden arvonlisäverosta vapautetun toiminnan osalta suoritettujen arvonlisäveron palautusten käsittelyä.
                  
               
                     (7)
                  
                  
                     Tässä asetuksessa säädetyt toimenpiteet ovat asetuksen (EU) 2019/516 8 artiklassa tarkoitetun Euroopan tilastojärjestelmää käsittelevän komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            
               1.   Kun kansantalouden tilinpidon aggregaatteja laaditaan asetuksen (EU) 2019/516 soveltamiseksi, hankinnoista suoritetun arvonlisäveron palautuksia muille kuin verovelvollisille henkilöille tai verovelvollisille niiden arvonlisäverosta vapautetun toiminnan osalta käsitellään EKT 2010:ssä muina tulonsiirtoina (D.7) tai pääomansiirtoina (D.9) eikä vähennyskelpoisena arvonlisäverona.
            
            
               2.   Edellä olevaa 1 kohtaa sovellettaessa termillä ’verovelvollinen’ tarkoitetaan direktiivin 2006/112/EY 9–13 artiklassa säädettyä määritelmää ja termillä ’arvonlisäverosta vapautettu toiminta’ kyseisen direktiivin 132–137 artiklassa lueteltuja toimintoja.
            
         
         
            2 artikla
            Kumotaan direktiivi 1999/622/EY, Euratom ja asetus (EY, Euratom) N:o 116/2005.
         
         
            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 10 päivänä marraskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 91, 29.3.2019, s. 19.
         
            (2)  Komission delegoitu asetus (EU) 2020/2147, annettu 8 päivänä lokakuuta 2020, Euroopan parlamentin ja neuvoston asetuksen (EU) 2019/516 täydentämisestä määrittelemällä jokaisessa tarkastussyklissä käsiteltävien kysymysten luettelo (EUVL L 428, 18.12.2020, s. 9).
         
            (3)  Euroopan parlamentin ja neuvoston asetus (EU) N:o 549/2013, annettu 21 päivänä toukokuuta 2013, Euroopan kansantalouden tilinpito- ja aluetilinpitojärjestelmästä Euroopan unionissa (EUVL L 174, 26.6.2013, s. 1).
         
            (4)  Komission päätös 1999/622/EY, Euratom, tehty 8 päivänä syyskuuta 1999, arvonlisäveron palautuksista verovelvollisuuden ulkopuolella oleville yksiköille ja verovelvollisille yksiköille niiden arvonlisäverosta vapautetun toiminnan osalta markkinahintaisen bruttokansantuotteen muodostamisen yhdenmukaistamisesta annetun neuvoston direktiivin 89/130/ETY, Euratom panemiseksi täytäntöön (EYVL L 245, 17.9.1999, s. 51).
         
            (5)  Komission asetus (EY, Euratom) N:o 116/2005, annettu 26 päivänä tammikuuta 2005, arvonlisäveron palautuksista verovelvollisuuden ulkopuolella oleville ja verovelvollisille arvonlisäverosta vapautetun toiminnan osalta markkinahintaisen bruttokansantulon yhdenmukaistamisesta annetun neuvoston asetuksen (EY, Euratom) N:o 1287/2003 soveltamiseksi (EUVL L 24, 27.1.2005, s. 6).
         
            (6)  Neuvoston direktiivi 2006/112/EY, annettu 28 päivänä marraskuuta 2006, yhteisestä arvonlisäverojärjestelmästä (EUVL L 347, 11.12.2006, s. 1).